Тилъэпкъэгъухэм ташIогъэшIэгъон | Адыгэ Макъ\nИзраиль къикIыгъэ ныбжьыкIэхэр мы мафэхэм Адыгэ Республикэм щыIэх. КIэлэеджакIохэм музейхэр, зыгъэпсэфыпIэхэр, нэмыкIхэри зэрагъэлъэгъугъэх. Ялъэпкъэгъухэу, янэIуасэхэу Мыекъуапэ дэсхэм аIукIагъэх.\nКъокIыпIэм щыпсэурэ лъэпкъхэм яискусствэхэмкIэ Къэралыгъо музееу республикэм икъэлэ шъхьаIэ дэтым зэIукIэгъоу щыкIуагъэм ХъокIо Ларисэ, Тэу Аслъан адыгэмэ ятарихъ ехьылIэгъэ къэгъэлъэгъонхэм къатегущыIагъэх. СтIашъу Юрэ ышIыгъэхэ адыгэ шъуашэхэм, тхыпхъэхэм ныбжьыкIэхэр яплъыгъэх.\nАцумыжъ Натали, Натхъохэу Нэфынэ, Данэ, Аннэ, нэмыкIхэм гущыIэгъу тафэхъугъ. ЦСКА-м футбол щешIэрэ Натхъо Бибарс иIахьылхэри хьакIэхэм ахэтлъэгъуагъэх. ЗэкIэми адыгабзэр ашIэ, лъэпкъым къыкIугъэ гъогур нахьышIоу зэрагъашIэ ашIоигъу.\n— Мыекъуапэ дэс Натхъо Адамэ тэшIэ, — къеIуатэ Натхъо Нэфынэ. — Адыгеим щыщ артистхэри тинэIуасэх, нахьыбэрэ тызэIукIэ тшIоигъу.\nТилъэпкъэгъу ныбжьыкIэхэм Адыгеир, Къэбэртэе-Бэлъкъарыр зэрагъэлъэгъущтых, адыгабзэм изэгъэшIэн, тарихъым, фэшъхьафхэм атегущыIэщтых.\nСурэтым итхэр: Израиль къикIыгъэ ныбжьыкIэхэр музеим щыIэх.